ก.ล.ต. ฟัน “ศุภนันท์” ขัดขวางเลือกตั้งบอร์ด IFEC ชี้เข้าข่ายผิดพ.ร.บ.หลักทรัพย์
ก.ล.ต. ฟัน "ศุภนันท์" ขัดขวางเลือกตั้งบอร์ด IFEC ชี้เข้าข่ายผิดพ.ร.บ.หลักทรัพย์ ยังเปิดโอกาสให้ชี้แจงภายใน 12 ก.ค.นี้
28 มิ.ย. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) วินิจฉัยข้อเท็จจริงแล้วเห็นว่า นายศุภนันท์ ฤทธิไพโรจน์ กรรมการและประธานเจ้าหน้าที่บริหาร บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC มีพฤติกรรมอันเป็นการขัดขวางและไม่อำนวยความสะดวกให้มีการประชุมผู้ถือหุ้นเพื่อเลือกตั้งกรรมการใหม่เกิดขึ้น ส่งผลให้ IFEC ยังไม่สามารถแก้ไขปัญหาที่มีความสำคัญและเร่งด่วน
ดังนั้น จึงอาจเข้าข่ายปฏิบัติหน้าที่ไม่เป็นไปตามมาตรา 89/7 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 จึงเปิดโอกาสให้นายศุภนันท์ชี้แจงข้อมูลเพื่อประกอบการพิจารณาดำเนินการตามขั้นตอนของกฎหมาย ภายในวันที่ 12 ก.ค.2561
โดยที่ผ่านมา ก.ล.ต. เห็นว่า การจัดประชุมผู้ถือหุ้นเพื่อเลือกตั้งกรรมการใหม่ให้มีจำนวนครบเป็นองค์ประชุมตามกฎหมาย น่าจะเป็นวิธีการที่เหมาะสมกับสถานการณ์ปัจจุบันของ IFEC ที่มีความจำเป็นเร่งด่วนที่ต้องรีบแก้ไขปัญหาที่เกิดขึ้น อาทิ การผิดนัดชำระหนี้ และการจัดทำและนำส่งงบการเงินต่อตลาดหลักทรัพย์แห่งประเทศไทย
ทั้งนี้เพื่อลดโอกาสในการถูกเพิกถอนจากการเป็นหลักทรัพย์จดทะเบียน เพื่อมิให้ผู้ลงทุนและผู้ถือหุ้นได้รับความเสียหายมากขึ้น และเมื่อกรมพัฒนาธุรกิจการค้า กระทรวงพาณิชย์มีคำสั่งไม่รับจดทะเบียนเปลี่ยนแปลงรายชื่อกรรมการเพิ่มเติมจำนวน 2 รายได้แก่ นายวิภู มหารักขกะ และนายมนูศักดิ์ เดียววาณิชย์ ตามที่ IFEC ยื่นคำขอ
ดังนั้น จึงมีผลทำให้ IFEC มีกรรมการที่มีรายชื่อปรากฏ ในหนังสือรับรองเพียง 3 ราย ได้แก่ (1) นายศุภนันท์ (2) นายฉัตรณรงค์ ฉัตรภูติ และ (3) พลตรีบุญเลิศ แจ้งนพรัตน์ ซึ่งน้อยกว่าจำนวนที่ครบเป็นองค์ประชุมตามกฎหมาย ก.ล.ต. จึงได้มีหนังสือถึงนายศุภนันท์เพื่อแจ้งว่า นายศุภนันท์ต้องเร่งดำเนินการจัดประชุมผู้ถือหุ้นเพื่อเลือกตั้งกรรมการใหม่ และอำนวยความสะดวกในทุก ๆ ด้านเพื่อให้การจัดประชุมผู้ถือหุ้นเป็นไปอย่างราบรื่น และทำให้ IFEC มีจำนวนกรรมการครบองค์ประชุมตามกฎหมาย
อย่างไรก็ตามปรากฏว่า นายศุภนันท์มิได้ดำเนินการดังกล่าว และมีหนังสือชี้แจงต่อ ก.ล.ต. ทั้งนี้ ก.ล.ต. เห็นว่าคำชี้แจงดังกล่าวไม่อาจรับฟังได้ ซึ่งกรณีดังกล่าวพิจารณาได้ว่า นายศุภนันท์ มีพฤติกรรมที่อาจเป็นการขัดขวางและมิได้ใช้ความพยายามเพื่อให้มีการประชุมผู้ถือหุ้นเพื่อเลือกตั้งกรรมการใหม่เกิดขึ้นโดยเร็ว อาทิ ปฏิเสธเข้าร่วมการประชุมคณะกรรมการบริษัทเมื่อวันที่ 23 พ.ค. 2561 และการประชุมกรรมการ วันที่ 19 มิ.ย. 2561 และไม่อำนวยความสะดวกในการจัดประชุมคณะกรรมการบริษัทเพื่อหารือเกี่ยวกับการจัดประชุมผู้ถือหุ้น
ทั้งนี้จึงอาจเข้าข่ายเป็นการไม่ปฏิบัติหน้าที่ด้วยความรับผิดชอบ ความระมัดระวัง และความซื่อสัตย์สุจริตรวมทั้งไม่ปฏิบัติตามกฎหมายเพื่อประโยชน์สูงสุดของบริษัทเป็นสำคัญ ตามมาตรา 89/7 ประกอบมาตรา 281/2 แห่งพระราชบัญญัติหลักทรัพย์ฯ ก.ล.ต. จึงเปิดโอกาสให้นายศุภนันท์ชี้แจงข้อมูลภายในวันที่ 12 กรกฎาคม 2561 เพื่อนำมาประกอบการพิจารณาดำเนินการตามกฎหมายต่อไป
ส่วนประเด็นการลงโทษผู้กระทำผิดกฎหมายหลักทรัพย์ตามที่มีข้อร้องเรียนมานั้น ที่ผ่านมา ก.ล.ต. ได้ดำเนินการไปแล้วหลายส่วน และยังคงอยู่ระหว่างตรวจสอบข้อเท็จจริงที่เกี่ยวข้องอื่น ๆ ซึ่งต้องใช้เวลาในการรวบรวมข้อมูลและเอกสารที่เกี่ยวข้อง ทั้งนี้  หากพบว่ากรรมการหรือผู้บริหารทั้งในอดีตและปัจจุบันมีส่วนเกี่ยวข้องกับการกระทำความผิด ก.ล.ต. จะดำเนินการตามกฎหมายอย่างเคร่งครัดโดยเร็วต่อไป
 
อนึ่ง จากการสำรวจข้อมูล “ข่าวหุ้นธุรกิจออนไลน์” พบว่า พระราชบัญญัติหลักทรัพย์และตลาดหลักทรัพย์พ.ศ. 2538 ระบุว่า ตาม มาตรา 281/2 กรรมการหรือผู้บริหารบริษัทผู้ใดไม่ปฏิบัติหน้าที่ด้วยความรับผิดชอบ ความระมัดระวัง และความซื่อสัตย์สุจริต ตามมาตรา 89/7 จนเป็นเหตุให้บริษัทได้รับความเสียหาย หรือทำให้ตนเองหรือผู้อื่นได้รับประโยชน์จากการฝ่าฝืนหรือไม่ปฏิบัติหน้าที่ดังกล่าว ต้องระวางโทษปรับไม่เกินจำนวนค่าเสียหายที่เกิดขึ้นหรือประโยชน์ที่ได้รับ แต่ทั้งนี้ค่าปรับดังกล่าวต้องไม่ต่ำกว่าห้าแสนบาท
ในกรณีที่ผู้กระทำความผิดตามวรรคหนึ่งได้กระทำโดยทุจริต ต้องระวางโทษจำคุกไม่เกินห้าปี หรือปรับไม่เกินสองเท่าของค่าเสียหายที่เกิดขึ้นหรือประโยชน์ที่ได้รับ แต่ทั้งนี้ค่าปรับดังกล่าวต้องไม่ต่ำกว่าหนึ่งล้านบาทหรือทั้งจำทั้งปรับ